  Удмуртиысь тӧролэн но кивалтэтлэн пресс-службазы Анжелика Тихонова корреспондент Шаркан ёросысь Быгы гуртын «Вуоноысь гурт» кылдытон сярысь учкетэз (концепциез) эскеризы. Гуртэ Удмуртилэн тӧроез Александр Бречалов но мукет кивалтӥсьёс вуылӥзы. Со сярысь элькун тӧролэн но кивалтэтлэн пресс-службазы ивортӥз. «"Вуоноысь гурт" – со тупатъян но выльдон ужъёс гинэ ӧвӧл, со гуртын улӥсьёслэсь но куноослэсь малпанъёссэс воштон. Нош нырысь ик со нимаз интыын вожвылъяськыны быгатӥсь экономика кылдытон. Быгыын туж трос лэсьтэмын ини: ӟечлыко инфраструктуразы, туала школазы, фельдшер-акушер пунктсы. Корка пуктон ласянь но ӟеч луонлыкъёссы» Александр Бречалов, Удмуртилэн тӧроез Удмуртиысь кивалтэтлэн тӧроезлэн воштӥсез Ольга Абрамова пусйиз, Быгыын улонэ пыӵатоно ӵектослэн валтӥсез тодметэз ужез котыр ласянь быдэстон луоз. Оглом гуртысь сизьым мерлыко объектъёсты рос-прос тупатъялозы: фельдшер-акушер пунктэз, школаез, школа стадионэз, спортзалэз, нылпи садэз, лулчеберет юртэз но сюресэз. Гурт шоры калыклы шутэтскыны туала инты кылдытозы. Отчы пичи синпелетъёс, ӟусъёс, липето сцена лэсьтозы. Соослэн туссы бордын дизайнеръёс ужаны кутскизы ини. Озьы ик интывылын дунтэм Wi-Fi ужалоз, со сяна, вань мерлыко объектъёсы вылӥ ӝоглыко интернет кыскозы. Быгыын «Вуоноысь гурт» кылдытон понна нырысь-валысь чакланъёсъя 196 миллион 650 сюрс манет инывестициос кутозы Котькуд тупатъяно объектын трос гинэ ужъёс чакламын. Лулчеберет юртын, дизайнеръёслэсь ужзэс лыдэ басьтыса, вӧлдэтъёсты лэсьтозы, фойеысьтыз, висъетъёсысьтыз выжъёсты, ӧсъёсты воштозы, борддоръёссэс буялозы, юртлэсь вылтуссэ чебер карозы, выль цифровой но крезьгуро тӥрлык пуктозы. Школа стадионэ 200 интылы чаклам бичаськись-сэрттӥськись трибунаос пуктозы, югдытонэз радъялозы. Со сяна, бызьылон сюресъёссэ но шудон площадкаоссэ резина пырыен шобыртозы. Нылпи садэ цифровой амалэн ужась тӥрлык басьтозы. Школае коворкинглы инты радъялозы, библиотекаез но дышетскон классъёсты тупатъялозы. Вань ужъёсты 2022-тӥ ар пумозь быдэстыны чакламын. Пусъём, Быгы элькунын туж тодмо гурт луэ. Арлы быдэ отын финн-угор сиён-юонъёсъя калыккуспо фестиваль ортче. Гуртын азинлыко предприятие ужа, кудӥныз кема аръёс ӵоже Анатолий Хохряков кивалтэ. «Милям предприятимы туэ гинэ 90 миллион манет тыр туала техника басьтӥз. 2030-тӥ арозь суменак 50 сюрс тоннаозь йӧл поттон дорозь вуыны тыршиськом. Малпанъёсамы – элькунысь дышетонъя, озьы ик гурт возёсъя но сиён-юонъя министерствоосын валче школаын агроклассъёс усьтон но ӧнерчиосты школаысен дасян» Анатолий Хохряков, Быгыысь гурт возёс предприятиен кивалтӥсь Тодэ вайытом, 2021-тӥ ар пумын нырысетӥзэ «Вуоноысь гурт» Вотка ёросысь Пихтовкаын усьтӥзы. Нош туэ, Быгыын сяна, ӵектосэз Сьӧлта ёросысь Узяын улонэ пыӵатозы. Тегъёс: Шаркан Удмуртия АлександрБречалов Мерлык лэсьтӥськон  